b'\n_START_ARTICLE_\nArthur C. Clarke\n_START_SECTION_\nFra jordbrug til himmelfart\n_START_PARAGRAPH_\nClarke blev f\xc3\xb8dt i kystbyen Minehead i England 16. december 1917 som s\xc3\xb8n i en landmandsfamilie. Efter at v\xc3\xa6re flyttet til London i 1936 begyndte Clarke at bidrage til The British Interplanetary Societys Bulletin og skrive science-fiction. I en periode kort efter Anden Verdenskrig blev han endda formand for The British Interplanetary Society._NEWLINE_Under krigen gjorde Arthur Clarke tjeneste som radarspecialist i Royal Air Force og fik til sidst ansvaret for et nyt radarsystem. Et arbejde, som senere dannede grundlaget til Clarkes eneste bog, der ikke var science-fiction, "Glide Path"._NEWLINE_I oktober 1945 udgav det britiske magasin Wireless World Arthur Clarkes artikel "Extra-terrestrial Relays", der gav et grundrids til principperne i de f\xc3\xb8rste telekommunikationssatellitter. Teorien blev dog f\xc3\xb8rst realiseret 25 \xc3\xa5r senere. Det geostation\xc3\xa6re kredsl\xc3\xb8b 36.000 kilometer over \xc3\x86kvator b\xc3\xa6rer i dag navnet "The Clarke Orbit" efter ham._NEWLINE_I l\xc3\xb8bet af arbejdet med satellitterne samarbejdede Clarke med forskere og ingeni\xc3\xb8rer fra USA om at udvikle rumfart\xc3\xb8jer og affyringsramper og holdt tale i FN om en fredelig anvendelse af rummet._NEWLINE_Ogs\xc3\xa5 inden for tv slog Clarke sine folder. Han arbejdede sammen med Walter Cronkite og Wally Schirra under CBS\xe2\x80\x99 d\xc3\xa6kning af Apollo 12 og 15-rumfarterne._NEWLINE_Sit aktive liv til trods var Clarke i lange perioder plaget af alvorlig sygdom. Han fik poliomyelitt i 1959. I 1962 blev han midlertidig lammet efter en ulykke. I 1988 blev han diagnosticeret med postpolio-syndrom. Efter dette blev han tvunget til at bruge rullestol. Hans dykkerskole ved Hikkaduwa, syd for Colombo ble \xc3\xb8delagt under tsunamien i december 2004 men senere genopbygget.\n_START_SECTION_\nEmigration til Ceylon\n_START_PARAGRAPH_\nMen mest kendt er Clarke for sit sci-fi-forfatterskab. Hans f\xc3\xb8rste professionelle udgivelse var "Rescue Party" i 1945. Verdensber\xc3\xb8mt blev han dog f\xc3\xb8rst med "The Sentinel"._NEWLINE_Hans b\xc3\xb8ger var fremadrettede og han var ikke bange for at sp\xc3\xa5 om kommende opfindelser som fx i hans roman "Font\xc3\xa6nerne i Edens Have". Han skrev bogen mens han boede p\xc3\xa5 Sri Lanka og den handler om at man bygger en rumelevator, baseret p\xc3\xa5 det ufatteligt st\xc3\xa6rke materiale, man opfandt til brug for b\xc3\xa6rekablerne p\xc3\xa5 Gibraltarbroen. NASA har taget ideen op for nogle \xc3\xa5r siden og forsker l\xc3\xb8s for at finde "materialet". Det n\xc3\xa6rmeste man er kommet til dette er nanor\xc3\xb8r baseret p\xc3\xa5 kulstof-60._NEWLINE_Clarke bes\xc3\xb8gte Sri Lankas hovedstad Colombo for f\xc3\xb8rste gang i 1954. To \xc3\xa5r senere emigrerede han til \xc3\xb8riget, der dengang hed Ceylon, hvor han boede til sin d\xc3\xb8d. I Sri Lanka forfulgte Clarke sin passion for dykning. Det var ogs\xc3\xa5 undervandseventyrene, der f\xc3\xb8rte ham sammen med Marilyn Mayfield, som han var gift med i ti \xc3\xa5r._NEWLINE_I 1998 blev Clarke sl\xc3\xa5et til ridder for sit livsv\xc3\xa6rk._NEWLINE_I december 2007 fejrede Clarke sin 90-\xc3\xa5rs-f\xc3\xb8dselsdag med tre \xc3\xb8nsker. E.T. skulle ringe, menneskeheden skulle sl\xc3\xb8jfe sine olievaner, og der skulle komme fred i Sri Lanka.'